Spign
Spign (Spigno Monferrato an italian) a l'é un comun dël Piemont ëd 1.015 abitant , ant la provinsa ëd Lissandria.

Ël pais a resta ant l'Àut Monfrà, al confin con la Langa Astesan-a e con la Liguria, e sò teritòri a l'é formà da le colin-e àute ch'a marco la val ëd la Bormia, pì coltivà ant la part bassa e lassà a bòsch viaman ch'as avzin-a a l'Apenin Lìgure.

Stòria
Dagià abità ant l'Età dël fer, coste bande a l'ero popolà da tribù ligurin-e dla branca djë Statielli e a l'han conossù un perìod ëd fioridura ant l'época roman-a, coma ch'a testimònio j'artrovament d'anscrission e àutr material archeològich. Le prime sorgiss ch'a documento l'esistensa dël pais a armonto a la sconda mità dël sécol ch'a fa X, quand ch'ël teritòri a fasìa part d'ën feod ëd la famija Aleràmica, passà peui ai marchèis ëd Ponson. Dël 4 ëd mars 991, Anselm - fieul d'Aleram - a fonda l'abassìa benedetin-a 'd San Quintin e a la buta sota la giurisdission dij vësco 'd Savon-a, për garantije pì indipendensa da lë vzin vëscovà d'Àich. Dël 1290 ël goern sël feod a passa sota al contròl ëd la Repùblica 'd Génoa, ch'a na conced torna l'investidura ai marchèis ëd Ponson. Antra 'l 1300 e 'l 1332, ël feod a l'é catà da jë sgnor Dël Carèt, ch'a saran ciamà sgnor dë Spign ma sempe sota al domìni dla Repùblica Genoèisa. Dël 1419 ij genoèis a passo tùit ij drit an sij teritòri dëdlà dij Giovo al Marcheisà ëd Monfrà, ma dël 1427 l'imperador Sigismond ëd Lussemborgh, an contrast coi marchèis ëd Monfrà, a arciama ij sò drit feodaj e nòmina vicari ël Duca 'd Milan Filip Maria Viscont, dont jë sgnor dë Spign a dovìo fè sarament ëd fidelità. Spign a resta për sécoj feod imperial, an echilibri antra jë sgnor locaj, ij marchèis ëd Monfrà, ël Ducà 'd Milan e peui dal Sinchsent ël Regn dë Spagna. Dël 1579 ël marchèis Tomà Dël Carèt a meur sensa fieuj e ël feod a passa prima al re Filip II dë Spagna, ch'a l'invest a Luis Asiné, novod ëd Tomà Dël Carèt. Dël 1615, ël re Filip III dë Spagna a fa vnì Marcheisà ël feod dë Spign. 

A l'inissi dël Setsent, l'imperator Carl VI d'Asborgh a ciama andaré ij drit sël feod e dël 1724 a lo vend a Vitòrio Medeo II ëd Savòja për 300.000 fiorin. Spign a intra parèj ant ël Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e a l'é a cap d'ën Mandament comprendent ëdcò Mavzin, Meiran-a, Monciar, Parèj (dal 1880) e Seiròle. Dal 1928 ël Comun ëd Merian-a a l'é ancorporà an col dë Spign, ma dël 1947 a ven torna dëstacà e oten soa autonomìa aministrativa.

Aministrassion 
Ël sìndich a l'é Mauro Garbarino (da l'08/06/2009, scond mandà dal 26/05/2014).

Anliure esterne 
 Sit istitussional

Arferiment 

Comun dla provincia ëd Lissandria